32006R0430
L 079/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 430/2006 НА КОМИСИЯТА
от 15 март 2006 година
за одобрение на операции за проверка на съответствие със стандартите за търговия, приложими за пресни плодове и зеленчуци, извършвани в Сенегал преди вноса им в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 10 от него,
като има предвид, че:
(1)
Член 7 от Регламент (ЕО) № 1148/2001 на Комисията от 12 юни 2001 г. относно проверките за съответствие със стандартите за търговия, приложими за пресните плодове и зеленчуци (2) определя условията за одобрение на операциите за проверка, изпълнявани от някои трети страни, поискали това, преди внос в Общността.
(2)
Сенегалските власти изпратиха на Комисията заявление за одобрение на операциите за проверка, изпълнявани съгласно отговорността на Дирекцията за растителна защита на Министерството на селското стопанство и водите. В заявлението се посочва, че горепосочената дирекция разполага с необходимия персонал, оборудване и съоръжения, за да изпълни проверките, че използва методи, които са еквивалентни на посочените в член 9 от Регламент (ЕО) № 1148/2001, и че пресните плодове и зеленчуци, изнасяни от Сенегал за Общността, отговарят на търговските стандарти на Общността.
(3)
Информацията, изпратена от държавите-членки на Комисията, показва, че през периода от 2001 г. до 2005 г. случаите на несъответствие с търговските стандарти при внос от Сенегал на пресни плодове и зеленчуци, са били много малко.
(4)
Поради това следва да бъдат одобрени проверките за съответствие, извършвани в Сенегал, считано от датата на изпълнение на административната процедура за взаимодействие, предвидена в член 7, параграф 8 от Регламент (ЕО) № 1148/2001.
(5)
Мерките, предвидени в настоящия регламент, са в съответствие със становището на Управителния комитет за пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Проверките за съответствие със стандартите за търговия, прилагани за пресни плодове и зеленчуци, извършвани в Сенегал преди вноса им в Общността, се одобряват в съответствие с член 7 от Регламент (ЕО) № 1148/2001.
Член 2
Данни относно официалния орган на властта и органа за инспекция в Сенегал, така както е посочено в член 7, параграф 2, втора алинея от Регламент (ЕО) № 1148/2001, са дадени в приложението към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от датата на публикуване в серия C на Официален вестник на Европейския съюз на известието, посочено в член 7, параграф 8 от Регламент (ЕО) № 1148/2001, засягащо установяването на административно съдействие между Общността и Сенегал.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 март 2006 година.